ΓΡΑΠΤΗ ΕΡΩΤΗΣΗ E-0571/99

υποβολή: José Barros Moura (PSE) προς την Επιτροπή

(12 Μαρτίου 1999)

Θέμα: Ετήσια έκθεση του Εκπροσώπου του Ανωτάτου Συμβουλίου των Ευρωπαïκών Σχολείων - 1998

Δεδομένου ότι, προς μεγάλη μου έκπληξη, στην έκθεση δεν βρήκα ποσοτικά στοιχεία για:

- τον αριθμό των μαθητών ανά υπηκοότητα;

- τον αριθμό των καθηγητών και του βοηθητικού διδακτικού προσωπικού ανά υπηκοότητα;

- τον αριθμό των μαθητών που ανήκουν σε οικογένειες μόνιμων ή λοιπών υπαλλήλων ή μελών των οργάνων της Ένωσης και τον αριθμό των μαθητών οι οικογένειες των οποίων δεν έχουν σχέση με την ΕΚ/ΕΕ - χωριστά ανά υπηκοότητα.

Ζητώ τα στοιχεία αυτά για κάθε σχολείο χωριστά. Επιπλέον, ζητώ ενημέρωση σχετικά με τις οργανικές σχέσεις που υπάρχουν μεταξύ της διάρθρωσης των Ευρωπαϊκών Σχολείων και των εθνικών Υπουργείων Παιδείας. Ζητώ, επίσης, ενημέρωση σχετικά με τη συνέχιση των σπουδών των μαθητών των σχολείων αυτών.

Απάντηση του κ. Liikanen εξ ονόματος της Επιτροπής

(12 Απριλίου 1999)

Οι πίνακες με την κατανομή των εγγεγραμμένων μαθητών ανά υπηκοότητα, με την κατανομή του αποσπασμένου από τα κράτη μέλη διδακτικού προσωπικού ανά υπηκοότητα, με τον συνολικό αριθμό του βοηθητικού διδακτικού προσωπικού (που αντιστοιχούν αντίστοιχα σε 83 και 129 θέσεις καθηγητών αποσπασμένων με καθεστώς πλήρους απασχόλησης) καθώς και με την κατανομή στα 9 ευρωπαϊκά σχολεία, για το σχολικό έτος 1998-1999, των μαθητών από οικογένειες κοινοτικών υπαλλήλων και των μαθητών οι οικογένειες των οποίων δεν έχουν σχέση με τις Κοινότητες, διαβιβάζονται απευθείας στο αξιότιμο μέλος καθώς και στη Γενική Γραμματεία του Κοινοβουλίου.

Τα ευρωπαϊκά σχολεία συνιστούν εκπαιδευτικό σύστημα κοινό σε όλα τα κράτη μέλη. Υπάγονται σε Ανώτατο Συμβούλιο, διακυβερνητικό όργανο, το οποίο αποτελείται από τον ή τους υπουργούς των συμβαλλομένων μερών που είναι αρμόδιοι για την Εθνική Παιδεία ή τις πολιτιστικές σχέσεις με το εξωτερικό. Η Επιτροπή κατέστη μέλος του εν λόγω Ανώτατου Συμβουλίου κατόπιν συμφωνίας που συνάφθηκε στις 11 Δεκεμβρίου 1957 μεταξύ του προαναφερόμενου Συμβουλίου και της Ευρωπαϊκής Κοινότητας νθρακα και Χάλυβα (ΕΚΑΧ).

Οι αντιπρόσωποι των κρατών μελών συμμετέχουν επίσης στην διοικητική και οικονομική επιτροπή και στις παιδαγωγικές επιτροπές της πρωτοβάθμιας και δευτεροβάθμιας εκπαίδευσης, που συνιστούν διακυβερνητικούς οργανισμούς επιφορτισμένους με την προετοιμασία των αποφάσεων του Ανώτατου Συμβουλίου. Δύο συμβούλια επιθεώρησης - ένα για τον πρώτο και ένα για τον δεύτερο κύκλο σπουδών - αποτελούμενα από επιθεωρητές των κρατών μελών, ασκούν την παιδαγωγική εποπτεία των σχολείων με την οργάνωση των σπουδών, την κατάρτιση των προγραμμάτων, τον έλεγχο της ποιότητας της διδασκαλίας και την παρακολούθηση του διδακτικού προσωπικού που έχει αποσπασθεί από το εθνικό του πλαίσιο. Κάθε χρόνο, μεριμνούν για την διοργάνωση των εξετάσεων απολυτηρίου (baccalauréat) και για την εναρμόνιση της διόρθωσής τους.

Εξάλλου, οι υπουργοί Παιδείας των κρατών μελών αποσπούν τους καθηγητές συνεχίζοντας να καταβάλλουν τις εθνικές αποδοχές τους.

Η παρακολούθηση των σπουδών τις οποίες ακολουθούν οι μαθητές των ευρωπαϊκών σχολείων είναι δύσκολη δεδομένου ότι οι μαθητές αυτοί μπορούν να σπουδάσουν σε οιοδήποτε πανεπιστήμιο της Κοινότητας χάρις στο ευρωπαϊκό απολυτήριο (baccalauréat européen). Πράγματι, αφού τα σχολεία έχουν 11 γλωσσικά τμήματα, η διασπορά των μαθητών είναι πολύ εκτεταμένη. Επί πλέον, ορισμένες τρίτες χώρες αναγνωρίζουν το ευρωπαϊκό απολυτήριο, ιδίως πολλά πανεπιστήμια στις Ηνωμένες Πολιτείες, με αποτέλεσμα να επιτείνεται ακόμη περισσότερο αυτό το φαινόμενο διασποράς.

Πάντως, ο αντιπρόσωπος του Ανώτατου Συμβουλίου κάλεσε τα ευρωπαϊκά σχολεία να αναλάβουν αυτήν την παρακολούθηση. Σε σύντομο χρονικό διάστημα, θα είναι διαθέσιμα σχετικά στατιστικά στοιχεία.